สสส. เผย พฤติกรรมเด็กไทยใช้เวลาว่างช่วงปิดเทอมดีขึ้นเล่นมือถือ-เที่ยวห้างลดลง ขณะที่ เข้าค่าย-ทำงานพิเศษเพิ่มขึ้น
สสส. เผย พฤติกรรมเด็กไทยใช้เวลาว่างช่วงปิดเทอมดีขึ้นเล่นมือถือ-เที่ยวห้างลดลง ขณะที่ เข้าค่าย-ทำงานพิเศษเพิ่มขึ้น ดร.สุปรีดา อดุลยานนท์ ผู้จัดการกองทุนสนับสนุนการสร้างเสริมสุขภาพ (สสส.) แถลงข่าวปิดเทอมสร้างสรรค์ อัศจรรย์วันว่าง ประจำปี 2563 ว่า สสส.ดำเนินโครงการปิดเทอมสร้างสรรค์อย่างต่อเนื่อง โดยเริ่มจากการแพลตฟอร์มออนไลน์ในชื่อ www.ปิดเทอมสร้างสรรค์.com เพื่อเป็นศูนย์กลางในการรวบรวมข้อมูลและเชื่อมร้อยกิจกรรมจากทุกหน่วยในเว็บเดียว สำหรับปิดเทอมในปีนี้คาดว่าจะมีกิจกรรมเพิ่มขึ้นมากกว่า 2,500 กิจกรรมทั่วประเทศ ครอบคลุมเด็กและเยาวชนนับแสนคน รวมถึงส่งเสริมให้นักเรียนนักศึกษามีโอกาสฝึกงาน/ทำงาน โดยเปิดตำแหน่งงานพิเศษรองรับ 10,000 ตำแหน่ง ขณะที่ส่วนภูมิภาคใน 15 จังหวัด มีหน่วยงานต่างๆ เข้าร่วมเพิ่มขึ้น มีกิจกรรมที่น่าสนใจสำหรับเด็กเยาวชนครอบคลุมทั่วประเทศ นอกจากนี้ สสส.ยังสนับสนุนให้เกิดกิจกรรมของภาคีมากกว่า 400 กิจกรรม รับบทบาทประสานกับภาคีเครือข่ายต่างๆ ในภูมิภาคเรียกว่าเป็นนักจัดการเครือข่ายปิดเทอมสร้างสรรค์ ส่งผลให้เกิดความร่วมมือในระดับจังหวัด ซึ่งมีการประกาศเป็นวาระของจังหวัดพร้อมกับจัดให้มีกิจกรรมเปิดตัวโครงการร่วมกัน อย่างเช่นที่จังหวัดเลย จังหวัดศรีสะเกษ เป็นต้น ขณะที่ จำนวนผู้เข้าชมเว็บไซต์ปิดเทอมสร้างสรรค์ ในปี 2562 ข้อมูลระหว่างวันที่ 1 มกราคม 2562 ถึง 23 ธันวาคม 2562 พบว่า มีผู้เข้าชมเว็บไซต์ 120,030 คน เพิ่มขึ้นจากปีที่แล้วเกือบ 4 เท่า นอกจากนี้ผลการสำรวจ พบสถิติการใช้เวลาเล่นมือถือ/อินเทอร์เน็ตในช่วงปิดเทอมลดลงกว่าปี 2561 เล็กน้อย จากร้อยละ 20.3 เหลือร้อยละ 18.2 การเที่ยวห้างสรรพสินค้าลดลง จากร้อยละ 12.3 เหลือร้อย 8.6 การเดินทางท่องเที่ยวต่างจังหวัด/การเข้าค่ายกิจกรรมและการทำงานพิเศษมีอัตราเพิ่มขึ้นจากร้อยละ 12.3 เป็น 14.5  ด้านนางสาวณัฐฐา บุญภักดี ผู้อำนวยการสำนักสนับสนุนสุขภาวะเด็กเยาวชนและครอบครัว สสส. เปิดเผยว่า ทุกวันนี้เด็กไทยมีเวลาเล่นน้อยลง จากรายงานวิจัยพบว่าเมื่อเข้าสู่ระบบการศึกษาที่เน้นวิชาการ เด็กจะมีเวลาเล่นอิสระไม่ถึง 60 นาทีต่อวัน โดยใช้เวลาส่วนใหญ่ในห้องเรียนและการเรียนพิเศษ จึงต้องเร่งสร้างความตระหนักในกลุ่มผู้ใหญ่เพื่อให้เข้าใจในความสำคัญของการเล่นอิสระของเด็ก ที่สำคัญในยุคดิจิทัลไม่สามารถปิดกั้น หรือห้ามไม่ให้เด็กเล่นสื่อได้ ดังนั้นการเล่นอิสระตามความสนใจของเด็ก นับเป็นทางเลือกสำคัญที่ช่วยส่งเสริมพัฒนาการและทักษะชีวิตของเด็กและยังช่วยลดการใช้เวลาหน้าจอของเด็กได้เป็นอย่างดี